Só lyk SA se damvlakkeFoto: Pixabay.com Die departement van water en sanitasie (DWS) sê damvlakke in Suid-Afrika neem steeds stadig af ondanks die reën wat in sommige dele van die land geval het. Ingevolge die verslag van 211 damme het die nasionale waterberging met 0,2 % gedaal van 72,9 % verlede week tot 72,7% dié week. Dit was op dieselfde tyd in 2016 slegs 54%. Sputnik Ratau, woordvoerder vir die departement, het gesê die provinsiale waterberging lyk soos volg: Oos-Kaap – 62% Vrystaat – 84, 7% Gauteng – 92, 1% KwaZulu-Natal – 57, 6% Limpopo – 78, 4% Mpumalanga – 79, 5% Noord-Kaap – 91, 5% Noordwes – 89, 9% Wes-Kaap – 19, 3% “Die Wes-Kaap raak ŉ ernstige probleem omdat die damvlakke weekliks daal,” het Ratau gesê. Die DWS het Dinsdag ŉ waterindaba met verskeie belanghebbendes en aandeelhouers gehou om oplossings vir die probleem te probeer bedink. Die Kaapstad-damstelsel wat bestaan uit ses damme wat hoofsaaklik Kaapstad bedien, het met 0,9% afgeneem tot 20,8%. Verlede jaar dieselfde tyd was dit 30,8%. Die Algoabaai-damstelsel met vyf damme wat Nelson Mandelabaai bedien, het van 40% tot 39,6% gedaal verlede week. Verlede jaar dieselfde tyd was dit 78,2%. “Dié stelsel gaan spesiale aandag verg, dit is aansienlik laer as verlede jaar en het nie onlangs reën gehad nie,” het Ratau verduidelik. Die DWS is spesifiek ook bekommerd oor die Oos-Kaap waar die algehele damvlakke tans 62% is in vergelyking met verlede jaar se 72%. “Dit is ŉ skerp afname en almal sal versigtig moet wees hoe hulle water gebruik,” het Ratau gesê. Die Amathole-stelsel met ses damme wat Buffalo City bedien, het ook met 0,1% gedaal tot 70,5% teenoor verlede jaar se 88,5%. Die Bloemfontein-stelsel met vier damme het met 0,5% gestyg tot 51,5%. Die Krokodilwes-stelsel met ses damme wat Tshwane, Madibeng en Rustenburg bedien, het met 0,1% afgeneem tot 99,3%. Die Vaalrivier-stelsel met 14 damme wat hoofsaaklik Gauteng, Sasol en Eskom bedien, staan op 85,3% teenoor verlede jaar se 58,8%. Die Umgeni-stelsel met vyf damme wat eThekwini en Msinduze bedien, het tot 62,1% gedaal. In Mpumalanga lyk dinge egter bietjie beter en het die afgelope ruk se reën in die provinsie ŉ verskil in sommige damme se vlakke gemaak. Loskopdam is van 96,9% af op na 97,9%, Middelburgdam van 66,1% na 66,6%. Buffelskloofdam is op van 100,3 % na 100,6%. Ander damme wat ook geringe verbetering getoon het, is die Grootdraaidam, Nooitgedachtdam, Westoedam, Morgenstonddam, Driekoppiesdam, Kwenadam, Da Gamadam, Witklipdam, Primkopdam en Inyakadam. Die departement het watergebruikers gemaak om water spaarsamig te gebruik, veral noudat die winter om die draai is. “Ons maan ook gebruikers om die waterbeperkings wat deur hul munisipaliteite ingestel is te gehoorsaam,” het Ratau gesê.